

ΔΙΕΥΘΥΝΣΗ ΤΕΧΝΙΚΩΝ ΥΠΗΡΕΣΙΩΝ

*Αθήνα, Ιούλιος 2013*

ΤΕΧΝΙΚΗ ΠΕΡΙΓΡΑΦΗ

*Προμήθεια υλικών και εκτέλεση εργασιών καθαίρεσης επιχρισμάτων και κατασκευής ψευδοροφής σε τμήμα της οροφής του ανατολικού διαδρόμου*

*του Β΄ ορόφου του κτηρίου της Βουλής*

Η παρούσα τεχνική περιγραφή αφορά στις εργασίες καθαίρεσης του επιχρίσματος της οροφής σε τμήμα του ανατολικού διαδρόμου του Β΄ ορόφου του Μεγάρου της Βουλής και στην, εν συνεχεία, κατασκευή ψευδοροφής με γυψοσανίδα, ανηρτημένης από τις υπάρχουσες μεταλλικές διατομές. Οι εργασίες αφορούν στο τμήμα του διαδρόμου που εκτείνεται από την θύρα του γραφείου 222 έως τον υπάρχοντα κατασκευαστικό αρμό που βρίσκεται πλησίον του γραφείου 225 (μεταξύ των θυρών 225 και 226).

ΜΕΡΟΣ Α΄. ΕΡΓΑΣΙΕΣ

*Α. Προκαταρκτικές εργασίες προστασίας των πέριξ των εργασιών χώρων*

1. Πλήρης και επιμελής κάλυψη του δαπέδου από φελλό, καθώς και των δρύινων σοβατεπί στο υπόψη τμήμα του διαδρόμου, αλλά και 2m (κατ’ ελάχιστον) πέραν του τμήματος όπου θα εκτελεστούν εργασίες. Η κάλυψη θα γίνει πρώτα με ανθεκτική μεμβράνη LDPE (χονδρό καλυπτικό νάυλον, πάχους κατ’ ελάχιστον 40μm) και στη συνέχεια με λεία (ώστε να αποφευχθεί οιοσδήποτε τυχόν τραυματισμός του δαπέδου από μικρομετακινήσεις) ξύλινα τεμάχια, κατάλληλων διαστάσεων και πάχους κατ’ ελάχιστον 16mm.
2. Σφράγιση όλων των θυρών των γραφείων του διαδρόμου, των θυρών του κλιμακοστασίου καθώς και της ενδιάμεσης θύρας προς τον βορεινό διάδρομο, με την ως άνω μεμβράνη, με χρήση χαρτοταινίας για τη στερέωσή της περιμετρικά αυτών, ώστε να προστατευτούν πλήρως οι πέριξ των εργασιών χώροι από τους ρύπους που θα προκύψουν κατά τη διάρκεια των εργασιών.
3. Με ιδιαίτερα επιμελή τρόπο θα προστατευθεί το rack που βρίσκεται έξω από το γραφείο 222 το οποίο αφού καλυφθεί πλήρως με νάυλον, θα προστατευθεί η άνω επιφάνειά του με κατάλληλων διαστάσεων ξύλινο τεμάχιο.
4. Καθ’ όμοιο τρόπο θα καλυφθούν και τα fan-coil του διαδρόμου με πρόσθετη κάλυψη αυτών με ξύλινα τεμάχια, ώστε να προστατευθούν από την πτώση των καθαιρούμενων υλικών. Επιπλέον δε, με νάυλον θα καλυφθούν και τα τρία μεγάφωνα του διαδρόμου, οι πυροσβεστικές φωλιές και τα τρία ξύλινα επίτοιχα ταμπλώ.
5. Περί τα 2m μετά τον αρμό (ήτοι στο νότιο άκρο πέρατος των καθαιρέσεων) θα κατασκευασθεί «κουρτίνα» από την ως άνω περιγραφείσα μεμβράνη καθ’ όλο το άνοιγμα του διαδρόμου (ύψος και πλάτος), ώστε να περιοριστεί στο ελάχιστο δυνατόν η μεταφορά σκόνης ή/και άλλων ρύπων στους υπόλοιπους χώρους του ορόφου.
6. Θα γίνει προσεκτική αφαίρεση όλων των φωτιστικών του διαδρόμου καθώς και των φωτιστικών ασφαλείας και φύλαξή τους σε χώρο που θα υποδειχθεί από την επιτροπή παρακολούθησης και παραλαβής.
7. Με το πέρας των προκαταρκτικών εργασιών θα γίνει έλεγχος για την επαρκή προστασία του χώρου από την επιτροπή παρακολούθησης και παραλαβής και μόνο μετά τη σύμφωνη γνώμη της θα εκκινήσουν οι εργασίες καθαίρεσης.

*Β. Εργασίες καθαίρεσης*

1. Πλήρης και επιμελής καθαίρεση του επιχρίσματος οροφής όλου του ως άνω περιγραφέντος τμήματος του διαδρόμου. Όριο της καθαίρεσης αποτελεί ο γύψινος διάκοσμος στη στέψη των εκατέρωθεν τοιχοποιιών, ο οποίος σε καμία περίπτωση και με ευθύνη του αναδόχου, δεν θα πρέπει να υποστεί ζημία. Εάν παρ’ όλα αυτά προκληθεί τυχόν ζημία ο ανάδοχος υποχρεούται να τον επισκευάσει, χωρίς καμία πρόσθετη επιβάρυνση.
2. Με την ολοκλήρωση της καθαίρεσης του επιχρίσματος θα γίνει απομάκρυνση των μπαζών.
3. Στη συνέχεια και μετά από σχετικό έλεγχο της επιτροπής παρακολούθησης και παραλαβής θα γίνει προσεκτική καθαίρεση όλων των πλίνθων πλήρωσης μεταξύ των μεταλλικών διατομών.
4. Με την ολοκλήρωσή της θα γίνει εκ νέου απομάκρυνση των μπαζών (αν χρειαστεί θα γίνεται και τμηματικά), καθώς και μερικός καθαρισμός του χώρου ώστε να μειωθούν οι μεταφερόμενοι ρύποι.

*Γ. Καθαρισμός και συντήρηση μεταλλικών διατομών*

Λόγω του περιορισμένου χρόνου και της επείγουσας ανάγκης απόδοσης του διαδρόμου προς χρήση, η αποκατάσταση των μεταλλικών διατομών της πλάκας οροφής θα περιοριστεί στην συντήρηση αυτών ως ακολούθως:

1. Επιμελής καθαρισμός των αποκαλυπτόμενων επιφανειών όλων των μεταλλικών διατομών (τόσο των διατομών Ι 160 όσον και των κάθετων σε αυτές λαμών και των στηρίξεών τους) με συρματόβουρτσα ή σβουράκι.
2. Βαφή τους με δύο στρώσεις αντιδιαβρωτικού.

*Δ. Κατασκευή ψευδοροφής*

Μετά την ολοκλήρωση των προβλεπόμενων καθαιρέσεων και τον επιμελή καθαρισμό όλων των επιφανειών από υπολείμματα σκόνης ή άλλων σαθρών υλικών θα ακολουθήσει κατασκευή ψευδοροφής καθ’ όλο το υπόψη τμήμα του διαδρόμου, με χρήση απλής γυψοσανίδας πάχους 12,5mm. Ο σκελετός της ψευδοροφής θα αναρτηθεί από τις ως άνω μεταλλικές διατομές (Ι 160), είτε με άμεση ανάρτηση τύπου Π (κατόπιν κατάλληλης διάνοιξης οπής στον κορμό), είτε με στήριξη των οδηγών από το κάτω πέλμα (χωρίς σε καμία περίπτωση να διανοιχθούν οπές στα πέλματα), είτε με όποιον άλλον τρόπο κριθεί ασφαλής και κατάλληλος ώστε να διατηρηθεί αναλλοίωτη η υφιστάμενη στάθμη της οροφής και να μην δημιουργείται ανισοσταθμία σε σχέση με το υπόλοιπο τμήμα του διαδρόμου (προς τη νότια πλευρά) όπου δεν προβλέπονται ανάλογες εργασίες. Η επιλογή ανάρτησης της ψευδοροφής θα γίνει, ούτως ή άλλως, μετά την ολοκλήρωση των καθαιρέσεων, οπότε και θα μπορεί να επιμετρηθεί το διαθέσιμο ύψος για την τοποθέτηση του μηχανισμού ανάρτησής της. Σε κάθε περίπτωση η τελική επιλογή θα γίνει κατόπιν υπόδειξης της επιτροπής παρακολούθησης και παραλαβής και οι εργασίες για την κατασκευή της ψευδοροφής θα ξεκινήσουν μόνον με τη σύμφωνη γνώμη της.

Μετά την ολοκλήρωση της τοποθέτησης της γυψοσανίδας θα γίνουν όλες οι απαιτούμενες εργασίες στοκαρίσματος και βαφής της σε δύο στρώσεις με λευκό χρώμα.

Μετά την περάτωση όλων των εργασιών θα γίνει επιμελής καθαρισμός όλων των χώρων, αφαίρεση όλων των υλικών προστασίας και επανατοποθέτηση όλων των φωτιστικών σωμάτων στις αρχικές τους θέσεις.

ΜΕΡΟΣ Β΄. ΣΥΝΤΟΝΙΣΜΟΣ

Ο ανάδοχος θα είναι υπεύθυνος για τον πλήρη συντονισμό όλων των φάσεων των εργασιών που πρέπει να εκτελεσθούν φροντίζοντας, σε συνεννόηση με την επιτροπή παρακολούθησης και παραλαβής, ώστε να μην δημιουργούνται προβλήματα στην ομαλή λειτουργία των υπηρεσιών που στεγάζονται στο κτίριο.

ΜΕΡΟΣ Γ΄. ΕΙΔΙΚΟΙ ΟΡΟΙ

1. Επισημαίνεται ότι, πέραν των όσων αναλυτικά αναφέρονται στο κατωτέρω μέρος Δ΄ (Γενικοί Όροι) και αφορούν σε μέτρα ασφαλείας, θα απαγορεύεται **αυστηρά** η είσοδος στο χώρο των εργασιών σε όλους ανεξαιρέτως, εφόσον δεν φέρουν τα απολύτως απαραίτητα Μέσα Ατομικής Προστασίας (κατ’ ελάχιστον κράνος ασφαλείας).
2. Προκειμένου να τηρηθεί ο χρόνος περαίωσης εργασιών των δύο (2) ημερολογιακών ημερών, κατόπιν συνεννοήσεως και με την επιτροπή παρακολούθησης και παραλαβής που θα ορισθεί, οι εργασίες θα εκκινήσουν περί τις 3.00μ.μ. της προσεχούς (από την υπογραφή της σύμβασης) Παρασκευής και θα πρέπει να έχουν ολοκληρωθεί το αργότερο μέχρι το βράδυ της αμέσως προσεχούς Κυριακής.

ΜΕΡΟΣ Δ΄. ΓΕΝΙΚΟΙ ΟΡΟΙ – ΥΠΟΧΡΕΩΣΕΙΣ ΑΝΑΔΟΧΟΥ

1. Όλοι οι ενδιαφερόμενοι θα πρέπει να επισκεφθούν τους χώρους προκειμένου να λάβουν γνώση του αντικειμένου των εργασιών και των ειδικών συνθηκών του έργου.
2. Για λόγους ασφαλείας ο ανάδοχος υποχρεούται, όπως ενημερώνει την αρμόδια διεύθυνση της Βουλής σχετικά με τα ονοματεπώνυμα και τους αριθμούς ταυτότητας των προσώπων (προσωπικού του, συνεργατών, βοηθών εκπλήρωσης) που θα χρησιμοποιήσει κατά την εκτέλεση του Έργου, ώστε να εκδοθούν οι απαιτούμενες άδειες εισόδου.
3. Η Βουλή έχει το δικαίωμα να απαιτεί οποτεδήποτε από τον ανάδοχο, την αντικατάσταση οποιουδήποτε προσώπου από τα προαναφερόμενα θεωρεί κατά την ελεύθερη κρίση του ακατάλληλο.
4. Ο ανάδοχος υποχρεούται να τηρεί απαρεγκλίτως και να εφαρμόζει όλες τις διατάξεις της εργατικής νομοθεσίας. Ειδικότερα, υποχρεούται στην καταβολή των νομίμων αποδοχών του προσωπικού που απασχολεί, οι οποίες σε καμία περίπτωση δεν μπορεί να είναι κατώτερες των προβλεπομένων από την οικεία κλαδική Σ.Σ.Ε., στην τήρηση του νομίμου ωραρίου, στην ασφαλιστική κάλυψη, στους όρους υγιεινής και ασφαλείας των εργαζομένων (χρήση Μ.Α.Π.) κλπ. Σε περίπτωση που διαπιστωθεί παράβαση των ανωτέρω, θα καταγγέλλεται η σύμβαση με την ανάδοχο εταιρεία.
5. Ο ανάδοχος υποχρεούται να λαμβάνει όλα τα απαραίτητα μέτρα ασφαλείας βάσει των διατάξεων της κείμενης νομοθεσίας, όπως αυτές ισχύουν, καθ’ όλη τη διάρκεια εκτέλεσης των εργασιών, καθώς επίσης υποχρεούται να τηρήσει τις ισχύουσες διατάξεις της κείμενης νομοθεσίας περί μέτρων ασφαλείας και υγιεινής και είναι αποκλειστικώς υπεύθυνος, ποινικώς και αστικώς, για οποιοδήποτε ατύχημα ήθελε προκληθεί εκ παραβάσεως των ισχυουσών διατάξεων της κείμενης νομοθεσίας (Π.Δ. 17/96, Π.Δ. 159/99 όπως ισχύουν, κλπ. περί υγείας και ασφάλειας, Π.Δ. 305/96 Ελάχιστες Απαιτήσεις Υγείας και Ασφάλειας Προσωρινών και Κινητών Εργοταξίων), όπως αυτή κάθε φορά ισχύει.
6. Ο ανάδοχος είναι αποκλειστικά υπεύθυνος και υπόχρεος για την ασφάλιση όλων όσων απασχοληθούν κατά την εκτέλεση του αντικειμένου της παρούσας καθώς και για την καταβολή ασφαλιστικών εισφορών εργοδότου και ασφαλισμένων στο Ίδρυμα Κοινωνικών Ασφαλίσεων ή σε οποιοδήποτε άλλο κατά νόμο ασφαλιστικό φορέα κύριας ή επικουρικής ασφάλισης. Σε περίπτωση που από οποιοδήποτε ασφαλιστικό φορέα επιβληθεί σε βάρος της Βουλής η καταβολή οποιοσδήποτε ασφαλιστικής εισφοράς για το ανωτέρω έργο ο ανάδοχος υποχρεούται να καταβάλλει σε αυτή το αντίστοιχο ποσό. Επισημαίνεται δε ότι τα άτομα που θα απασχολήσει ο ανάδοχος για την εκτέλεση του αντικειμένου της παρούσας θα έχουν νόμιμο δικαίωμα παραμονής και εργασίας στην Ελλάδα. Πριν την έναρξη των εργασιών ο ανάδοχος οφείλει να προβεί στην αναγγελία έναρξης των εργασιών στο αρμόδιο κατάστημα του Ι.Κ.Α.
7. Εργασίες που προκαλούν όχληση (θόρυβος, σκόνη κλπ.) θα εκτελούνται κατά τις μη εργάσιμες ώρες των Υπηρεσιών του κτηρίου, ή ανάλογα με τις οδηγίες της επιτροπής παρακολούθησης και παραλαβής.
8. Ο ανάδοχος είναι αποκλειστικώς υπεύθυνος, ποινικώς και αστικώς, για οιοδήποτε ατύχημα ήθελε προκληθεί εκ παραβάσεως των ισχυουσών διατάξεων και της κείμενης νομοθεσίας και είναι μοναδικός υπεύθυνος και υπόχρεος για την αποζημίωση οποιουδήποτε, για κάθε φύσεως και είδους ζημιές, που τυχόν υποστεί από πράξεις ή παραλείψεις του ιδίου ή των προσώπων που θα χρησιμοποιήσει για την εκτέλεση του Έργου.
9. Στις περιπτώσεις αυτές, αν υποχρεωθεί η Βουλή να καταβάλει οποιαδήποτε αποζημίωση, ο ανάδοχος υποχρεούται να καταβάλει σ’ αυτήν το αντίστοιχο ποσό, συμπεριλαμβανομένων τυχόν τόκων και εξόδων. Η Βουλή δεν φέρει καμία αστική ή άλλη ευθύνη έναντι του προσωπικού που θα απασχοληθεί για την εκτέλεση του Έργου.
10. Όλα τα υλικά και ο εξοπλισμός που θα χρησιμοποιηθούν για την εκτέλεση του έργου θα πρέπει να είναι καινούργια, άριστης ποιότητας και τυποποιημένα προϊόντα γνωστών κατασκευαστών, που ασχολούνται κανονικά με την παραγωγή τέτοιων υλικών, χωρίς ελαττώματα και θα έχουν τις διαστάσεις και τα βάρη που προβλέπονται από τους κανονισμούς, εφόσον δεν καθορίζονται από τις προδιαγραφές. Ιδιοκατασκευές δεν γίνονται δεκτές. Ελαττωματικά υλικά ή/και τεχνικός εξοπλισμός που ζημιώθηκε κατά τη διάρκεια της κατασκευής ή δοκιμών θα αντικατασταθούν ή διορθωθούν σύμφωνα με τις οδηγίες της επιτροπής παρακολούθησης και παραλαβής.
11. Οι μεταφορές τυχόν αντικειμένων που υπάρχουν στους χώρους θα γίνουν με ευθύνη του αναδόχου. Η συγκέντρωση, αποκομιδή και απόρριψη όλων των άχρηστων υλικών που θα προκύψουν από τις εκτελούμενες εργασίες θα γίνεται μόνο σε χώρους που επιτρέπεται από τις αρχές, με ευθύνη και δαπάνες του αναδόχου. Τα μπάζα θα συγκεντρώνονται και θα τοποθετούνται σε πλαστικές σακούλες στο χώρο προέλευσής τους και θα απομακρύνονται από τους χώρους του κτηρίου κάθε βράδυ. Οι παραπάνω εργασίες θα πρέπει να γίνονται χωρίς να προκαλείται ουδεμία όχληση στην λειτουργία των Υπηρεσιών της Βουλής. Επισημαίνεται ότι απαγορεύεται ρητά η μεταφορά οποιουδήποτε υλικού ή μπαζών με τους ανελκυστήρες.
12. Στα σημεία του κτηρίου που προβλέπεται να γίνουν εργασίες, η μεταφορά υλικών θα γίνεται με ιδιαίτερη προσοχή, προκειμένου να μην υπάρξουν ζημίες στους ήδη διαμορφωμένους χώρους του κτηρίου. Στην περίπτωση, τυχόν, πρόκλησης οιωνδήποτε ζημιών ο ανάδοχος θα φέρει την απόλυτη και αποκλειστική ευθύνη για την πλήρη αποκατάστασή τους.
13. Μετά το πέρας των εργασιών και πριν την παραλαβή του Έργου θα γίνει πλήρης καθαρισμός των χώρων, καθώς και όλων των εγκαταστάσεων των χώρων, από ειδικευμένο συνεργείο με τη χρήση και ειδικών μηχανημάτων, εφόσον αυτό απαιτείται, ώστε όλοι οι χώροι του κτηρίου να παραδοθούν ελεύθεροι από κάθε άχρηστο υλικό, καθαροί και έτοιμοι προς χρήση.
14. Ως χρόνος εκτέλεσης των εργασιών ορίζονται οι **δύο (2) ημερολογιακές ημέρες** από την υπογραφή της δήλωσης αποδοχής των όρων της παρούσας.
15. Για την έγκαιρη παράδοση του έργου, εάν απαιτηθεί, θα εργασθούν συνεργεία με βάρδιες, χωρίς καμία επιπλέον επιβάρυνση για τη Βουλή των Ελλήνων. Σε περίπτωση καθυστέρησης περάτωσης ων εργασιών πέραν της ανωτέρω ορισθείσας ημερομηνίας, θα επιβάλλεται στον ανάδοχο ποινική ρήτρα ίση με εκατό ευρώ (100€) για κάθε ημέρα καθυστέρησης.
16. Η πληρωμή του αναδόχου θα γίνει εφάπαξ: 1) με την υποβολή της βεβαίωσης της αρμόδιας επιτροπής για την οριστική ποιοτική και ποσοτική παραλαβή του έργου, και 2)με την προσκόμιση από τον ανάδοχο α) του σχετικού τιμολογίου και β) βεβαίωσης πληρωμής οφειλών για το ΙΚΑ ή άλλου ασφαλιστικού φορέα για την καταβολή εισφορών για τους εργαζόμενους που απασχολήθηκαν στο έργο.
17. Ως χρόνος εγγύησης των εργασιών ορίζεται το διάστημα των **δεκαπέντε (15) μηνών** από την ημερομηνία που θα παραλάβει η επιτροπή το έργο. Εάν κατά τη διάρκεια των **δεκαπέντε (15) μηνών,** τα υλικά που θα χρησιμοποιηθούν υποστούν μερική ή ολική καταστροφή, που θα προκύψει από υγρασία, από κατασκευαστικές ατέλειες ή σφάλματα τοποθέτησης/συνδεσμολογίας, από ελλιπή ή ελαττωματικά υλικά κλπ., ο ανάδοχος υποχρεούται να τα αποκαταστήσει χωρίς καθυστέρηση, με δικές του δαπάνες, μέσα στην σχετική προθεσμία που θα τεθεί από τη Βουλή.
18. Ο ανάδοχος θα προσφέρει κατ’ αποκοπή τίμημα. Στο κατ’ αποκοπή τίμημα θα περιλαμβάνονται όλες οι εργασίες που αναφέρονται στην παραπάνω τεχνική περιγραφή, αλλά και όλες οι απαιτούμενες μικροεργασίες για την ολοκλήρωσή τους, έστω κι αν αυτές δεν αναφέρονται ρητά.
19. Το κατ’ αποκοπή τίμημα θα υπόκειται στις νόμιμες κρατήσεις. Ο ΦΠΑ θα βαρύνει τη Βουλή.

#### Ο συντάξας

### Κων/νος Μπαϊρακτάρης

Πολιτικός Μηχανικός